b'\n_START_ARTICLE_\nTengrizem\n_START_PARAGRAPH_\nTengrizem, v\xc4\x8dasih tudi tengriizem ali tengrijanstvo je srednjeazijska religija, za katero sta zna\xc4\x8dilna monoteisti\xc4\x8dni in politeisti\xc4\x8dni \xc5\xa1amanizem, animalizen, totemizem in \xc4\x8da\xc5\xa1\xc4\x8denje prednikov. Zgodovinsko je bil prevladujo\xc4\x8da religija Turkov, Mongolov, Mad\xc5\xbearov, Xiongnujev in Hunov. Bil je dr\xc5\xbeavna religija petih starodavnih tur\xc5\xa1kih dr\xc5\xbeav: Goktur\xc5\xa1kega kaganata, Zahodnotur\xc5\xa1kega kaganata, Velike Bolgarije, Prvega bolgarskega cesarstva in Zahodne Turkije (Hazarije). V Irk Bitig se Tengri omenja kot T\xc3\xbcr\xc3\xbck T\xc3\xa4ngrisi (Bog Turkov). Med tur\xc5\xa1kimi ljudstvi je izraz T\xc3\xbcr\xc3\xbck T\xc3\xa4ngrisi enakovreden izrazu nacionalna religija._NEWLINE_V letih po razpadu Sovjetske zveze je za\xc4\x8del v intelektualnih krogih tur\xc5\xa1kih narodov v Centralni Aziji (Tatarstan, Burjatija, Kirgizistan in Kazahstan) tengrizem o\xc5\xbeivljati. V Jakutiji, Hakasiji, Tuvi in drugih tur\xc5\xa1kih judstvih v Sibiriji, se \xc5\xa1e vedno aktivno prakticira. Burhanizem je gibanje s sredi\xc5\xa1\xc4\x8dem v Altaju, sorodno tengrizmu._NEWLINE_Izraza Khukh in Tengri v Mongoliji pomenita moder in nebo. Sodobni Mongoli \xc5\xa1e vedno molijo k Munkh Khukh Tengri \xe2\x80\x93 Ve\xc4\x8dnemu modremu nebu, zato se Mongolija pesni\xc5\xa1ko imenuje tudi De\xc5\xbeela ve\xc4\x8dnega modrega neba (mongolsko Munkh Khukh Tengriin Oron). V sodobni Tur\xc4\x8diji je tengrizem znan tudi kot G\xc3\xb6ktanr\xc4\xb1 dini \xe2\x80\x93 vera v Boga neba. Tur\xc5\xa1ki besedi G\xc3\xb6k (nebo) in Tanr\xc4\xb1 (nebo) ustrezata mongolskima besedama khukh (moder) in Tengri (nebo)._NEWLINE_Raziskave mad\xc5\xbearskih arheologov ka\xc5\xbeejo, da je pred pokristjanjenjem (10. stoletje) tengrizem tudi vera Mad\xc5\xbearov.\n_START_SECTION_\nOzadje\n_START_PARAGRAPH_\nV tengrizmu se na \xc5\xbeivljenje gleda kot na skladnost z okoli\xc5\xa1kim svetom. Tengristi verjamejo, da za njihovo \xc5\xbeivljenje skrbijo ve\xc4\x8dno modro nebo (Tengri), rodovitna mati Zemlja, duh boginje Umaj in vladar, ki je sveti duh Neba. Nebo, Zemlja ter duhovi narave in prednikov zagotavljajo vse potrebno in \xc5\xa1\xc4\x8ditijo vse ljudi. S pokon\xc4\x8dnim in spo\xc5\xa1tljivim \xc5\xbeivljenjem dr\xc5\xbei \xc4\x8dlovek svoj svet v ravnote\xc5\xbeju in do skrajnosti pove\xc4\x8da svojo osebno mo\xc4\x8d Konja vetra._NEWLINE_Huni na Severnem Kavkazu so domnevno verjeli v dva boga. Prvi je bil Tangri han (Tengri), ki je bil verjetno istoveten s perzijskim Isfandijarjem, kateremu so \xc5\xbertvovali konje. Drugi je bil Kuar, katerega \xc5\xbertve je udarila strela. Tengrizem se je prakticiral v Jakutiji, Burjatiji, Tuvi in Mongoliji vzporedno s tibetanskim budizmom in burkanizmom._NEWLINE_V Tur\xc4\x8diji otroci Luno imenujejo Ay Dede (dedek Luna) za katerega velja, da je bog lune in \xc5\xbeivi na \xc5\xa1estem nadstropju neba. Zve\xc4\x8der se otrokom o njem pripovedujejo zgodbe za lahko no\xc4\x8d. V vrtcih je med otroki priljubljena pesmica z verzom \xc2\xbbay dede ay dede, senin evin nerede?\xc2\xab(dedek Mesec, dedek Mesec, kje si doma?)._NEWLINE_Beseda kirgiz v kirgi\xc5\xa1\xc4\x8dini pomeni \xc2\xbbmi smo (za) \xc5\xa1tirideset (mo\xc5\xbe)\xc2\xab. O pomembnosti \xc5\xa1tevila \xc5\xa1tirideset pri\xc4\x8da kirgi\xc5\xa1ka zastava s \xc5\xa1tiridesetimi enakomerno razporejenimi \xc5\xbearki. Njihov narodni junak je Manas, ki je vladal \xc5\xa1tiridesetim regionalnim plemenom._NEWLINE_Tengristi\xc4\x8dni Hazari so v skupni bizantinsko-goktur\xc5\xa1ki operaciji proti Perzijcem cesarju Herakliju poslali 40.000 vojakov._NEWLINE_\xc5\xa0tevilne kirgi\xc5\xa1ki politiki aktivno spodbujajo tengrizem, da bi z njim zapolnili ideolo\xc5\xa1ko praznino. Dastan Sarjgulov, dr\xc5\xbeavni sekretar in nekdanji predsednik uprave Kirgi\xc5\xa1ke dr\xc5\xbeavne zlatokopne dru\xc5\xbebe, je ustanovil Tengir Ordo (Tengrijevo vojsko), ki promovira vrednote in izro\xc4\x8dila tengrizma. Dru\xc5\xbeba Tengristov v Bi\xc5\xa1keku, ki ima uradno skoraj 500.000 privr\xc5\xbeencev, ima tudi mednarodno znanstveno sredi\xc5\xa1\xc4\x8de za preu\xc4\x8devanje tengrizma. Obe instituciji vodi Dastan Sarjgulov, glavni teoretik tengrizma in \xc4\x8dlan parlamenta. Kazahstanski predsednik Nursultan Nazarbajev, \xc5\xa1e pogosteje pa nekdanji kirgi\xc5\xa1ki predsednik Askar Akajev, omenjata, da je tengrizem nacionalna in naravna religija tur\xc5\xa1kih narodov.\n_START_SECTION_\nPogledi muslimanskihTurkov na tengrizem\n_START_PARAGRAPH_\nNemuslimanske Turke, ki so \xc4\x8dastili Tengrija, so zasmehovali in \xc5\xbealili. Muslimanski Turek Mahmud al-Ka\xc5\xa1gari jih omenja kot \xc2\xbbnevernike, katere naj uni\xc4\x8di Bog\xc2\xab. Ka\xc5\xa1gari je trdil, da je prerok pomagal v \xc4\x8dude\xc5\xbenem dogodku, v katerem je 40.000 muslimanov pod vodstvom Arsl\xc4\x81na Teg\xc4\xabna porazilo 700.000 nevernih Jabakujev. Na Jabakuje, ki so bili tur\xc5\xa1ko ljudstvo, so z vrat na zeleni gori udarile ognjene strele.\n_START_SECTION_\nZgodovinski Tengri\n_START_PARAGRAPH_\nZgodovinski tengrizem je zajemal kult neba in glavnega bo\xc5\xbeanstva Tengrija z elementi \xc5\xa1amanizma, animizma, totemizma in \xc4\x8da\xc5\xa1\xc4\x8denja prednikov. V vzhodno Evropo so ga prinesli Huni in Bolgari. Svoj pomen je izgubil v 8. stoletju, ko so ujgurski kagani za uradno dr\xc5\xbeavno religijo razglasili manihejstvo. _NEWLINE_Tengrizem je imel pomembno vlogo v veroizpovedi Goktur\xc5\xa1kega cesarstva in Mongolskega cesarstva. Ime Gok-Turk pomeni Nebe\xc5\xa1ki Turek, kar neposredno ka\xc5\xbee na tengrizem. Tengristi so bili tudi D\xc5\xbeingiskan (vladal 1206\xe2\x80\x931227) in ve\xc4\x8d generacij njegovih potomcev, dokler se ni Uzbeg kan v 14. stoletju spreobrnil v islam._NEWLINE_Prvi mongolski veliki kani, ki so bili tengristi in so verjeli, da so od njega dobili bo\xc5\xbeanski mandat, da vladajo svetu, so bili kljub temu znani po svoji strpnosti do druga\xc4\x8de verujo\xc4\x8dih. Mongke Kan, \xc4\x8detrti veliki kan Mongolskega cesarstva, je v zvezi s tem rekel: \xc2\xbbMi verujemo, da je samo en Bog. Po njegovi volji \xc5\xbeivimo in umremo in zaradi njega imamo odkrito srce. Toda Bog nam je dal razli\xc4\x8dne prste na roki, torej tudi razli\xc4\x8dne poti, da se mu pribli\xc5\xbeamo.\xc2\xab\n_START_SECTION_\nTengristi\xc4\x8dno gibanje v Srednji Aziji\n_START_PARAGRAPH_\nO\xc5\xbeivitev tengrizma ima od 1990. let pomembno vlogo v sodobnem tur\xc5\xa1kem nacionalizmu v Srednji Aziji. Razvijati se je za\xc4\x8del v Tatarstanu, kjer je leta 1997 za\xc4\x8del izhajati tengristi\xc4\x8dni \xc4\x8dasopis Bizneng-Yul. Od tod se je v 2000. letih raz\xc5\xa1iril v druge dele Srednje Azije, zlasti v Kirgizistan in Kazahstan, manj pa v Burjatijo in Mongolijo._NEWLINE_Od 1990. let je postal pogost tudi v literaturi, pisani v ruskem jeziku. Ruski izraz \xd0\xa2\xd0\xb5\xd0\xbd\xd0\xb3\xd1\x80\xd0\xb8\xd0\xb0\xd0\xbd\xd1\x81\xd1\x82\xd0\xb2\xd0\xbe (tengrijanstvo) se v \xc5\xa1ir\xc5\xa1em smislu uporablja za mongolski \xc5\xa1amanizem z vklju\xc4\x8dki vseh ezoteri\xc4\x8dnih izro\xc4\x8dil, rojenih v srednji Aziji. Burjatska znanstvenica Irina S. Urbanajeva je v letih po razpadu Sovjetske zveze razvila Teorijo o tengristi\xc4\x8dnih ezoteri\xc4\x8dnih izro\xc4\x8dilih Srednje Azije, ki je spro\xc5\xbeila o\xc5\xbeivitev nacionalne zavesti v nekdanjih sovjetskih srednjeazijskih republikah._NEWLINE_\xc4\x8cetudi ima tengristi\xc4\x8dno gibanje zelo malo aktivnih \xc4\x8dlanov, ima njihovo rehabilitiranje nacionalne religije veliko odmevnost, zlasti med intelektualci. Razlaga, da je islam tur\xc5\xa1kim ljudstvom tuja vera, ima najve\xc4\x8d prista\xc5\xa1ev med nacionalisti\xc4\x8dnimi strankami. Tengrizem se torej lahko interpretira kot tur\xc5\xa1ko razli\xc4\x8dico ruskega poganstva. Drug soroden pojav je o\xc5\xbeivitev zoroastrstva v Tad\xc5\xbeikistanu._NEWLINE_Leta 2006 sta bila v Bi\xc5\xa1keku ustanovljena Tengristi\xc4\x8dna dru\xc5\xbeba in Mednarodni znanstveni center za tengristi\xc4\x8dne \xc5\xa1tudije, ki ju je ustanovil in ju vodi kirgi\xc5\xa1ki poslovne\xc5\xbe in politik Dastan Sargulov. Sargulov je ustanovil tudi civilno skupino Tengri Ordo (Tengtijeva vojska). Njegova ideologija vsebuje mo\xc4\x8dne zna\xc4\x8dilnosti etnocentrizma in panturcizma, vendar ni naletela na \xc5\xa1ir\xc5\xa1o podporo javnosti. Po kirgizistanskih predsedni\xc4\x8dkih volitvah leta 2005 je Sargulov sprejel polo\xc5\xbeaj dr\xc5\xbeavnega sekretarja in ustanovil posebno delovno skupino, ki se ukvarja z ideolo\xc5\xa1kimi vpra\xc5\xa1anji. Drugi kirgi\xc5\xa1ki prista\xc5\xa1 tengrizma, Kuban\xc4\x8dbek Tezekbajev, je bil leta 2011 obto\xc5\xbeen za spodbujanje verskega in etni\xc4\x8dnega sovra\xc5\xa1tva zaradi izjav v intervjuju, da so \xc2\xbbkirgi\xc5\xa1ki mule biv\xc5\xa1i alkoholiki in morilci\xc2\xab.\n_START_SECTION_\nTengrizem v Argun Kanovem pismu francoskemu kralju (1289)\n_START_PARAGRAPH_\nArgun se je v pismu, naslovljenem na francoskega kralja Filipa IV., dogovarjal za skupen napad na Sirijo (Damask)._NEWLINE_Argun v uvodu opisuje povezavo Tengrija s svojo cesarsko legitimnostjo in voja\xc5\xa1kimi uspehi. Kanov veli\xc4\x8danstvo (Su) je bo\xc5\xbeja milost, ki jo je Tengri podelil posamezniku, preko katerega nadzira svetovni red. Z drugimi besedami: Tengri je prisoten v osebi velikega kana. Na za\xc4\x8detku (vrhu) vsakega stolpca je vedno bo\xc5\xbeansko ime Tengri ali Mongke Tengri (Ve\xc4\x8dno nebo), ne glede na to, ali gre za za\xc4\x8detek stavka ali za njegovo nadaljevanje. Sredi pove\xc4\x8danega dela pisma je popolnoma lo\xc4\x8dena od drugih stavkov sveta fraza Tengri-jin Ku\xc4\x8din (Tengrijeva mo\xc4\x8d), ki tvori sveti premor, kateremu sledi fraza Kagan-u Suu (kanovo veli\xc4\x8danstvo).\n_START_SECTION_\nTengrizem v Argun Kanovem pismu pape\xc5\xbeu Nikolaju IV. (1290)\n_START_PARAGRAPH_\nArgun v pismu razlaga nedogmati\xc4\x8dno stran tengrizma. Tudi v tem pismu je skladno z mongolskimi tengristi\xc4\x8dnimi pravili pisanja na za\xc4\x8detku vsakega stolpca bo\xc5\xbeansko ime Mongke Tengri (Ve\xc4\x8dni Tengri oziroma Ve\xc4\x8dno nebo).'